Vi fant frem til en undermappe på CDen, hvor installasjonsprogrammet for Bluetooth-driveren residerte. Dette kjørte uten protester, og etter installasjon og omstart ville også det overordnede installasjons-programmet kjøre som forventet.
Installasjonen foregikk på testbenken, siden vi hadde skiftet skjermkort i stuePCen, til et Abit FX5200 (som forøvrig fungerer utmerket på TV!). På testbeken var det kort avstand mellom PC og tastatur/mus, så spenningen var stor når vi hadde flyttet PCen ned i stua igjen og koblet den til TV. Bluetooth-hub'en plasserte vi mellom PC og TV.
Vi satte oss i sofaen med tastaturet på fanget og musen ved siden av oss og ventet på at oppstarten av Windows XP skulle gjøre seg ferdig.
Og til vår store tilfredshet fungerte alle enhetene helt utmerket over denne avstanden på et par meter. Uten at det var antydning til glipp i overføringen!
Problemet med mus/tastatur og rekkevidde var altså løst.
Media Pad og Media Desktop
Tastaturet er altså delt i to, men den lille delen er på ingen måte bare en separat tall-del beregnet på regnskapsfolk med spesialkrav til ergonomi. Logitech kaller den for en Media Pad, og den jobber sammen med en programvare som kalles Media Desktop.
Denne kombinasjonen var midt i blinken for vår stuePC! Programvaren er enkel, bare et stort menytre hvor du knytter et antall mapper på den lokale disken eller på nettverket, til menyvalgene for musikk, bilder og video.
Et knappetrykk på Media Pad, og Media Desktop starter og tar over skjermen. Så manøvrerer du med piltastene og Enter, og styrer start stopp, og hopp fram eller tilbake med den runde knappen nederst til høyre.
Dette minner om MyHTPC, men mangler noen av funksjonene, f.eks. værmelding. Men det er integrasjonen med den lille delen av tastaturet som er praktisk. Nå har vi en mottaker ved stuePCen som også er lader for musen, enda en fjernkontroll i samlingen, og et utmerket og griselekkert tastatur som bonus.